
A hősokk transzkripciós faktor HSF-1 szerepe a fonálféreg Caenorhabditis elegans intracelluláris patogén válaszában

A HSF1 egy evolúciósan konzervált transzkripciós faktor, mely a sejtes stresszválaszban
betöltött funkcióján túl jelentős szerepet játszik alapvető biológiai folyamatokban
(egyedfejlődés, anyagcsere, öregedés), továbbá egyes betegségekben (neurodegeneratív
rendellenességek, rák). A HSF1 ezeken túl gerinces és gerinctelen élőlények veleszületett
immunválaszát is befolyásolja.
Csoportunk RNS szekvenálási eredményei azt mutatták, hogy C. elegans-ban a HSF-1
aktiválása és inaktiválása paradox módon egyaránt a veleszületett immunitásban szerepet játszó
gének indukciójához vezet. Az, hogy a HSF-1 megnövekedett aktivitása hozzájárul a
fonálférgek immunitásához ismert, azonban a HSF-1 hiányában aktiválódó immunválaszt
korábban még nem írtak le.
Kutatásunk célja az volt, összehasonlító transzkriptomikai módszerekkel megvizsgáljuk, hogy
pontosan milyen folyamatokban játszanak szerepet a HSF-1 hiányában aktiválódó
immungének. Ehhez a kutatócsoport saját, illetve más publikált RNS szekvenálási eredményeit
használtuk fel. Célunk volt továbbá, hogy hogy az RNS szekvenálásunk eredményeit
kvantitatív real-time PCR és GFP riporter rendszerek segítségével validáljuk.
Eredményeink szerint a HSF-1 hiányában a vírusok és más sejten belüli élősködők hatására
aktiválódó intracelluláris patogén válasz (IPV) aktiválódik. Vizsgálataink alapján a HSF-1 nem
közvetlenül gátolja ezt a folyamatot, hanem a csökkent HSF-1 aktivitás következtében
kialakuló fehérjetoxikus stressz vezet az IPV indukciójához.



